UREDBA KOMISIJE (EU) 2023/129

z dne 18. januarja 2023

o spremembi Priloge II k Uredbi Evropskega parlamenta in Sveta (ES) št. 396/2005 glede mejnih vrednosti ostankov za azoksistrobin, prosulfokarb, sedaksan in valifenalat v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1), točka (a), Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za azoksistrobin, prosulfokarb, sedaksan in valifenalat so bile določene v Prilogi II k Uredbi (ES) št. 396/2005.

(2) Komisija za Codex Alimentarius je 14. decembra 2021 sprejela nove mejne vrednosti ostankov po Codexu (CXL) za azoksistrobin v guavah in za valifenalat v čebuli, šalotki, paradižniku in jajčevcih (2).

(3) Kadar obstajajo mednarodni standardi ali se jih kmalu pričakuje, se v skladu s členom 5(3) Uredbe (ES) št. 178/2002 Evropskega parlamenta in Sveta (3) pri razvoju ali prilagoditvi živilske zakonodaje upoštevajo, razen če so taki standardi ali njihovi pomembni deli neučinkovito ali neprimerno sredstvo za izpolnjevanje legitimnih ciljev živilske zakonodaje ali če obstajajo znanstveni razlogi proti ali če bi taki standardi privedli do drugačne ravni varstva, kot je v Uniji določena kot primerna. Poleg tega v skladu s členom 13, točka (e), navedene uredbe Unija spodbuja skladnost med mednarodnimi tehničnimi standardi in živilsko zakonodajo ob sočasnem zagotavljanju, da se visoka raven varstva, sprejeta v Uniji, ne zmanjšuje.

(4) Evropska agencija za varnost hrane (v nadaljnjem besedilu: Agencija) je ocenila predlagane CXL za azoksistrobin v guavah in za valifenalat v čebuli, šalotki, paradižniku in jajčevcih ter ugotovila, da so varne za potrošnike v Uniji (4). Unija Odboru Codex za ostanke pesticidov ni predložila pridržkov (5) (6), glede predlaganih CXL.

(5) Zato je primerno vključiti te CXL v Uredbo (ES) št. 396/2005 kot MRL. V okviru ocene predlagane CXL za valifenalat v paradižniku je bilo predloženo zadostno število poskusov za ugotavljanje ostankov, Agencija pa je ugotovila, da ti podatki zadostujejo za obravnavane uporabe. Zato je primerno črtati zadevno opombo v Uredbi (ES) št. 396/2005, pri čemer je treba poudariti potrebo po dodatnih podatkih.

(6) Za azoksistrobin je bila vložena vloga v skladu s členom 6(1) Uredbe (ES) št. 396/2005 za spremembo obstoječih MRL za semena oljne ogrščice in lanena semena. Za prosulfokarb je bila taka vloga vložena za zelišča in užitne cvetove. Za sedaksan je bila taka vloga vložena za krompir.

(7) V skladu s členom 8 Uredbe (ES) št. 396/2005 so zadevne države članice vse navedene vloge ocenile in Komisiji posredovale ocenjevalna poročila.

(8) Agencija je proučila vloge in ocenjevalna poročila, zlasti glede tveganj za potrošnike in po potrebi za živali, ter podala obrazložena mnenja o predlaganih MRL (7). Navedena mnenja je posredovala vložnikom, Komisiji in državam članicam ter jih javno objavila.

(9) Glede azoksistrobina v lanenih semenih je Agencija ugotovila, da predloženi podatki ne zadostujejo za spremembo obstoječe MRL. Zato navedene MRL ni primerno spremeniti.

(10) V zvezi z vsemi drugimi spremembami MRL, ki so jih vložniki zahtevali za azoksistrobin, prosulfokarb in sedaksan, je Agencija ugotovila, da so v celoti izpolnjene zahteve po popolnosti predloženih podatkov in da so spremembe MRL, ki jih zahtevajo vložniki, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Pri tem je upoštevala najnovejše podatke o toksikoloških značilnostih snovi. Niti pri dolgoročni izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(11) Kar zadeva prosulfokarb v zeliščih in užitnih cvetovih, je Agencija v okviru pregleda obstoječih MRL za prosulfokarb v skladu s členom 12 Uredbe (ES) št. 396/2005 (8) že ugotovila, da nekatere informacije o poskusih za ugotavljanje ostankov niso na voljo. Zato je Uredba Komisije (EU) št. 777/2013 (9) zahtevala dodatne podatke o ostankih za potrditev okvirne MRL 0,05 mg/kg za navedeno aktivno snov v navedenih proizvodih. V okviru nove vloge za spremembo MRL za prosulfokarb v zeliščih in užitnih cvetovih so bili predloženi novi načini uporabe in novi poskusi za ugotavljanje ostankov, Agencija pa je ugotovila, da ti podatki zadostujejo za obravnavane uporabe in podporo novi višji MRL. Zato je primerno spremeniti MRL in črtati zadevno opombo v Uredbi (ES) št. 396/2005, pri čemer je treba poudariti potrebo po dodatnih podatkih.

(12) Iz znanstvenega poročila in obrazloženih mnenj Agencije ter ob upoštevanju ustreznih dejavnikov iz člena 14(2) Uredbe (ES) št. 396/2005 je razvidno, da predlagane spremembe MRL izpolnjujejo zahteve iz člena 14(2) Uredbe (ES) št. 396/2005.

(13) Uredbo (ES) št. 396/2005 bi bilo zato treba ustrezno spremeniti.

(14) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga II k Uredbi (ES) št. 396/2005 se spremeni v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije. Za vse predlagane MRL se uporablja od 26. februarja 2023.

Ta uredba je v celoti zavezujoča in se neposredno uporablja v vseh državah članicah. V Bruslju, 18. januarja 2023 Za Komisijo predsednica Ursula VON DER LEYEN

(1) UL L 70, 16.3.2005, str. 1.

(2) Poročilo s 44. zasedanja Komisije za Codex Alimentarius (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

(3) Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (UL L 31, 1.2.2002, str. 1).

(4) Scientific support for preparing an EU position for the 52nd Session of the Codex Committee on Pesticide Residues (CCPR) (Znanstvena podpora za pripravo stališča EU na 52. zasedanju Odbora Codex za ostanke pesticidov (CCPR)). EFSA Journal 2021;19(8):6766.

(5) Pripombe Evropske unije na Codex CX/PR 21/52/5(REV): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(6) Poročilo o 52. zasedanju Odbora Codex za ostanke pesticidov REP21/PR: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) Znanstvena poročila Agencije so na voljo na spletu: http://www.efsa.europa.eu.

Reasoned Opinion on the modification of the existing maximum residue levels for azoxystrobin in rapeseeds and linseeds (Obrazloženo mnenje o spremembi obstoječih mejnih vrednosti ostankov za azoksistrobin v semenih oljne ogrščice in lanenih semenih). EFSA Journal 2022;20(1):7051.

Reasoned opinion on the modification of the existing maximum residue levels for prosulfocarb in herbs and edible flowers (Obrazloženo mnenje o spremembi obstoječih mejnih vrednosti ostankov za prosulfokarb v zeliščih in užitnih cvetovih). EFSA Journal 2022;20(5):7334.

Reasoned Opinion on the modification of the existing maximum residue level for sedaxane in potatoes (Obrazloženo mnenje o spremembi obstoječe mejne vrednosti ostankov za sedaksan v krompirju). EFSA Journal 2022;20(6):7371.

(8) Znanstvena poročila Agencije so na voljo na spletu: http://www.efsa.europa.eu.

Obrazloženo mnenje: Review of the existing maximum residue levels (MRLs) for prosulfocarb according to Article 12 of Regulation (EC) No 396/2005 (Pregled obstoječih mejnih vrednosti ostankov (MRL) za prosulfokarb v skladu s členom 12 Uredbe (ES) št. 396/2005). EFSA Journal (2011); 9(8):2346.

(9) Uredba Komisije (EU) št. 777/2013 z dne 12. avgusta 2013 o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za klodinafop, klomazon, diuron, etalfluralin, ioksinil, iprovalikarb, malein hidrazid, mepanipirim, metkonazol, prosulfokarb in tepraloksidim v ali na nekaterih proizvodih (UL L 221, 17.8.2013, str. 1).